SL Uradni list Evropske unije C 296/4

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 296/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„VALENÇAY“

ES št.: FR-PDO-0105-01055-30.10.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje — ☒ dokazilo o poreklu — ☒ metoda pridobivanja —  povezanost — ☒ označevanje — ☒ nacionalne zahteve — ☒ drugo (posodobitev podatkov o glavnih nadzornih točkah in skupini)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 Skupina vlagateljev

Zbiralci mleka proizvajalcem in predelovalcem zagotavljajo ustrezno poreklo mleka, zato so sestavni del verige, tako kot proizvajalci mleka. Pomembno je, da so navedeni na seznamu upravljavcev. Zato so bili dodani na seznam upravljavcev, ki sestavljajo skupino.

3.2 Opis proizvoda

Opis proizvoda je izboljšan (dodatni organoleptični podatki) in temelji na sirarski tehnologiji:

— „Valençay“ je mlečni sir iz surovega in polnomastnega mleka.

— „Valençay“ ima značilno obliko prisekane piramide s kvadratno osnovno ploskvijo, tipično skorjo svetlo sive do modrikasto sive barve ter homogeno, gladko in nežno testo bele porcelanaste barve.

— Skorja nastane zaradi dodajanja rastlinskega oglja.

— Značilnosti: — na začetku zorenja je testo kremasto in se topi v ustih, s staranjem pa tekstura postaja čvrstejša, — rahel vonj po kozah, podrasti in gobah, obogaten s cvetličnim pridihom, — na začetku zorenja zelo nežen okus po kozah, ki s staranjem postaja izrazitejši.

— Vsebnost suhe snovi glede na skupno težo sira je najmanj 40 %, skupna teža suhe snovi v siru pa je: — večja od 90 gramov, če je sir proizveden v velikem kalupu, — večja od 45 gramov, če je sir proizveden v malem kalupu.

3.3 Dokazila o poreklu proizvoda z geografskega območja

Ta del je preoblikovan predvsem zaradi uskladitve z zahtevami nacionalnih predpisov; v specifikacije so vključene naslednje točke:

— upravljavec mora skupini vlagateljev nujno predložiti identifikacijsko izjavo,

— nujno je vodenje registrov, ki so potrebni za zagotavljanje sledljivosti mleka in sirov ZOP „Valençay“,

— obvezna je oddaja letnega poročila skupini vlagateljev o proizvodnji sirov ZOP „Valençay“,

— obvezno je zagotavljanje sledljivosti krme, ki jo upravljavec daje kozam, in podrobnih podatkov o pogojih nadzora nad proizvodi.

3.4 Metoda pridobivanja proizvoda

Dodani so bili podrobni podatki o:

— čredi: — Opredeljen je izraz „koza molznica“. — Dovoljena je kotitev koz zunaj sezone.

— krmi: — Celotni letni obrok (krma + dopolnilne krmne mešanice) koze molznice vključuje najmanj 820 kg suhe snovi z geografskega območja in največ 275 kg suhe snovi zunaj njega, od česar je lahko sušene krme 130 kg, kar pomeni, da najmanj 75 % celotne krme prihaja z geografskega območja. — Določeno je največje število koz na hektar krmne površine, da se zagotovi boljša povezanost z geografskim območjem, pojem krmna površina pa zajema zlasti površine nezrelih (zelenih) žit. — Opredeljena je voluminozna krma. — Dovoljena je balirana krma iz prve košnje krmnih površin, ki vsebuje najmanj 55 % suhe snovi, ker to omogoča dodatno zgodnjo košnjo v sezoni in tako prvo košnjo celo v času neugodnih podnebnih razmer. Prva košnja zagotavlja boljšo kakovost krme in tako omogoča omejitev vnosa dopolnilnih krmnih mešanic ter spodbujanje lokalne oskrbe kmetijskih gospodarstev. Za omejitev zdravstvenih tveganj je uživanje balirane krme na kozo molznico omejeno na 1 kg suhe snovi na dan. — Določen je seznam dovoljenih dopolnilnih krmnih mešanic. — Sajenje in sejanje transgenih kultur sta prepovedana na kmetijskih gospodarstvih, ki proizvajajo mleko, namenjeno proizvodnji ZOP „Valençay“. Uporaba gensko spremenjenih organizmov za krmo koz molznic je prav tako prepovedana.

— uporabljenem mleku: — Določeno je, da se pri zbranem mleku uporablja mleko štirih molž, za proizvodnjo na kmetiji pa mleko dveh molž.

— proizvodnji: Določeni so koraki proizvodnje: — Zorenje mleka: določene so značilnosti zorenja mleka, ker je od te stopnje odvisno, ali je mleko primerno za predelavo v sir in ali izrazi svoj aromatični potencial. — Usirjenje: sir se usiri z dodajanjem majhne količine sirila. Ta praksa ustreza vrsti sira (zorjen mlečni sir). Sirilo mora vsebovati 520 mg himozina na liter, kar je referenčno sirilo v sirarstvu. — Sesirjenje: določena sta trajanje in temperatura sesirjenja, dodajanje zamrznjene sirnine je prepovedano. — Ponovno dodajanje sirnine in predhodno odcejanje: določeno je, da se dajanje v kalupe izvede samo pri neposrednem ponovnem dodajanju sirnine. — Dajanje v kalupe – odcejanje: določene so bile lastnosti kalupov in trajanje odcejanja. — Soljenje: način soljenja sirov je tesno povezan s strokovnim znanjem, zato je pomembno, da se ohranijo različne sirarske metode: soljenje s ponovnim dajanjem v kalupe ali brez njega, soljenje in nato posipanje s pepelom. Bistvena pogoja za zagotavljanje ustreznih značilnosti sira „Valençay“ sta soljenje na površini in posipanje celotnega sira s pepelom.

— zorenju in prodaji: Za zagotavljanje najboljšega zorenja sirov so določeni naslednji podatki: — Določena je najnižja temperatura zorenja, da se zagotovi nastanek sirove skorje. — Za prodajo morajo imeti siri na celotni površini skorjo, kar poleg najkrajšega obdobja zorenja oziroma časa do začetka trženja zagotavlja določeno stopnjo zorenja. — Določeni so pogoji skladiščenja in rok hrambe sirov, ki so jih pripravili proizvajalci, ki dobavljajo sire zorilcem, da se zadosti posebnostim tega proizvodnega cikla. — Prepovedano je pakiranje v spremenjeni atmosferi.

3.5 Posebna pravila za označevanje

Naslednji odstavek se črta: „Vsak sir, ki se trži z zaščiteno označbo porekla, mora vsebovati identifikacijski znak, ki omogoča prepoznavanje proizvodnega obrata in sledljivost proizvoda.“

Zaradi različnih razlogov ni zadovoljiv noben sistem označevanja. Glede na fizične lastnosti uporabljene oznake lahko pride do razpadanja oznake, ki je povezano z močno kislostjo sirnine, do težav s črnilom na oznaki, prekritja nalepke s floro pri zorenju ali organizacijskih težav pri njeni namestitvi.

Zaradi teh razlogov se v specifikacijah črtajo sklici na odstranljiv identifikacijski znak. Črtajo se sklici na proizvodni obrat, ki jih predvideva sistem označevanja, zato niso navedeni na nalepki ali embalaži.

Posodobijo se mogoče navedbe (vključno z odpravo možnosti uporabe navedbe „Produit du Berry“) ter uvede obveznost uporabe simbola Evropske unije ZOP.

3.6 Druge spremembe: dodana je preglednica z glavnimi nadzornimi točkami

Poleg tega so posodobljeni sklici na nadzorne organe.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„VALENÇAY“

ES št.: FR-PDO-0105-01055-30.10.2012

ZGO ( ) ZOP ( X )

1. Ime

„Valençay“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.3 siri

3.2 Opis proizvoda, za katerega se uporablja ime iz 1. točke

Valençay je zorjen sir iz surovega in polnomastnega kozjega mleka z mehkim testom.

Njegove značilnosti so:

— oblika prisekane piramide s kvadratno osnovno ploskvijo,

— skorja svetlo sive do modrikasto sive barve, ki nastane zaradi dodajanja rastlinskega oglja,

— homogeno, gladko in nežno testo bele porcelanaste barve.

Notranje dimenzije kalupov v obliki prisekane piramide so naslednje:

— za velike kalupe: spodnja ploskev meri od 50 do 55 milimetrov, kot med dnom in stranico kalupa pa je od 96° do 102°,

— pri malih kalupih spodnja ploskev meri od 40 do 44 milimetrov, kot med dnom in stranico kalupa pa je od 96° do 102°,

Siri zapustijo prostore zorilnice in se prodajo le, če so vse ploskve prekrite s skorjo, na kateri je površinska plesen, ki je dobro vidna s prostim očesom, in če je od datuma usirjenja minilo enajst dni.

Pri pokušanju ima „Valençay“:

— na začetku zorenja kremasto testo, ki se topi v ustih, nato s staranjem tekstura postaja čvrstejša,

— rahel vonj po kozah, podrasti in gobah, obogaten s cvetličnim pridihom,

— na začetku zorenja zelo nežen okus po kozah, ki s staranjem sira postaja izrazitejši.

Vsebnost suhe snovi glede na skupno težo sira je najmanj 40 % skupne teže sira, skupna teža suhe snovi v siru pa je:

— večja od 90 gramov, če je sir proizveden v velikem kalupu,

— večja od 45 gramov, če je sir proizveden v malem kalupu.

Siri se končnim potrošnikom prodajajo po kosih.

3.3 Surovine (samo za predelane proizvode)

Kozje mleko, namenjeno proizvodnji sira „Valençay“, se pridobiva od koz alpske in sanske pasme ali koz, nastalih s križanjem teh dveh pasem.

3.4 Krma (samo za proizvode živalskega izvora)

Za zagotavljanje tesne povezanosti med ozemljem in proizvodom povprečni celotni letni obrok koz molznic sestavlja najmanj 820 kg suhe snovi iz krme, ki prihaja z geografskega območja.

Voluminozna krma, razen voluminozne sušene krme, prihaja z območja označbe, pri čemer ni pomembno, ali izvira s kmetijskega gospodarstva. Letna količina voluminozne krme na kozo molznico mora vsebovati najmanj 655 kg suhe snovi. Krma se lahko zaužije sveža, v obliki sena ali sušene krme. Sušena krma, ki ne prihaja z geografskega območja, je omejena na 130 kg suhe snovi na leto.

Voluminozna krma in dovoljene dopolnilne krmne mešanice so navedene na pozitivnem seznamu.

Uporaba balirane travne krme za prehrano koz je dovoljena, vendar je omejena na največ 1 kg suhe snovi na dan na kozo molznico, pod pogojem, da balirana krma vsebuje najmanj 55 % suhe snovi in izhaja iz prve košnje krmnih površin.

Krmne površine so površine, ki jih obdeluje kmetijsko gospodarstvo in na katerih rastejo vrste, navedene na pozitivnem seznamu voluminozne krme, razen slame, in ki so namenjene krmi koz molznic. Število koz na hektar krmne površine ne sme presegati 12 koz.

Količina krme na kozo molznico, ki ne prihaja z geografskega območja, ne sme presegati 275 kg suhe snovi na leto.

Količina dopolnilnih krmnih mešanic v prehrani koz znaša največ 440 kg suhe snovi na leto.

Prepovedana je uporaba silaže in sistema prehranjevanja, pri katerem se uporabljajo izključno dopolnilne krmne mešanice iz slame.

Sajenje in sejanje transgenih kultur sta prepovedana na vseh površinah kmetijskega gospodarstva, na katerem se prireja mleko, iz katerega se proizvaja za sir „Valençay“. V krmi koz so dovoljene samo rastlinske vrste in dopolnilne krmne mešanice iz gensko nespremenjenih proizvodov, največja sprejemljiva raven kontaminacije pa mora biti v skladu z veljavno zakonodajo Skupnosti in velja za vsako sestavino.

3.5 Posebni proizvodni postopki, ki jih je treba izvajati na opredeljenem geografskem območju

Proizvodnja mleka ter proizvodnja in zorenje sira potekajo znotraj geografskega območja.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Sir z označbo porekla „Valençay“ se prodaja s posamično etiketo, ki mora vsebovati ime označbe porekla, napisano s črkami, ki so najmanj 1,3-krat večje od največjih črk na etiketi, navedbo „Appellation d’Origine Protégée“ (zaščitena označba porekla) in znak ZOP Evropske unije. Poleg tega mora biti na etiketi, računih in trgovskih dokumentih navedena oznaka „petit“ (mali), kadar gre za sire iz majhnih kalupov, vendar se ta navedba ne sme pripisati imenu „Valençay“ niti ne sme biti zapisana nad njim.

4. Kratka opredelitev geografskega območja

Departma Cher (18): Naslednje občine: Beddes, Charost, Chéry, Chézal-Benoit, Genouilly, Graçay, La-Celle-Condé, Lignières, Massay, Maisonnais, Montlouis, Nohant-en-Graçay, Rezay, Saint-Ambroix, Saint-Outrille, Saint-Baudel, Saint-Hilaire-en-Lignières, Saugy, Touchay, Villecelin.

Departma Indre (36): Naslednji kantoni: Ardentes, Argenton-sur-Creuse, Buzancais. Chateauroux-Centre, Chateauroux-Est, Chateauroux-Ouest, Chateauroux-Sud, Chatillon-sur-Indre, Ecueillé, Issoudun-Nord, Issoudun-Sud, Levroux, Saint-Christophe-en-Bazelles, Saint-Gaultier, Valençay, Vatan. In naslednje občine: Chazelet, Cluis (oddelki A1, A3, A5, B1, B2, B3 zemljiške knjige iz leta 1986), Dunet, Fougerolles, Gournay, La Berthenoux, La Châtre, Lacs, Lourouer-Saint-Laurent, Le Magny, Lys-Saint-Georges, Maillet, Malicornay, Mers-sur-Indre, Mézières-en-Brenne, Montgivray, Montipouret, Montlevicq, Neuvy-Saint-Sépulcre, Nohant-Vicq, Obterre, Paulnay, Prissac, Roussines, Sacierges-Saint-Martin, Saint-Aout, Saint-Chartier, Saint-Christophe-en-Boucherie, Saint-Civran, Saint-Michel-en-Brenne, Sarzay, Thevet-Saint-Julien, Sainte-Gemme, Saulnay, Tranzault, Verneuil-sur-Igneraie, Vicq-Exemplet, Vigoux, Villiers,

Departma Indre et Loire (37): Kanton Montrésor: vse občine. In naslednje občine: Beaulieu-les-Loches, Bossay-sur-Claise, Bridoré, Charnizay Ferrières-sur-Beaulieu, Loches, Perrusson, Saint-Flovier, Saint-Hippolyte, Saint-Jean-Saint Germain, Sennevieres, Verneuil-sur-Indre.

Departma Loir et Cher (41): Naslednje občine: Chateauvieux, Billy (oddelki D, ZI, ZK, ZL, ZM, ZN, ZO, ZP, ZR, ZT, ZV, ZW, ZX zemljiške knjige iz leta 1983), Chatillon-sur-Cher, Couffy, Gièvres, La Chapelle-Montmartin, Maray, Meusnes, Saint-Julien-sur-Cher, Saint-Loup, Selles-sur-Cher.

5. Povezanost z geografskim območjem

5.1 Posebnosti geografskega območja

Geografsko območje označbe porekla „Valençay“ je razdeljeno na štiri kmetijske podregije: Boischaut Nord je zgodovinsko jedro označbe „Valençay“; Champagne Berrichonne; Brenne in Boischaut Sud. Te štiri podregije, ki imajo podobne pridelovalne zmožnosti, sestavljajo regijo Bas-Berry. Za to območje so značilna ilovnata tla z več ali manj kamenja in ilovnato-apnenčasta tla ter oceansko podnebje, na katerega vpliva celinsko podnebje, zaradi česar je količina padavin relativno majhna (med 650 in 750 mm na leto) ter je največja v aprilu, maju in juniju (v povprečju dežuje vsak drugi ali tretji dan), poletno obdobje pa je precej sušno.

Ta pedoklimatska kombinacija je zlasti primerna za pridelavo trav in stročnic, predvsem detelje, ki v obliki sena predstavlja osnovo krme za koze.

Prisotnost koz v pokrajini Berry je omenjena v številnih zapisih od kapitularjev Karla Velikega in v mestnem arhivu občine Châtre en Berry iz 16. stoletja.

Številni zapisi o proizvodnji sira, ki so nastajali od obdobja Talleyranda, graščaka Valençayja, do prvega cesarstva in pisateljice George Sand, omenjajo okus in izvrstnost tega sira, ki je tradicionalno proizveden na kmetijah in namenjen lokalni uporabi. Talleyrand je imel pomembno vlogo pri spremembi kalupa iz oblike, ki se je na tem območju prvotno uporabljala, v prirezan kalup. Prav tako je spodbujal uporabo tega sira v prehrani pariške aristokracije. Prodaja tega sira, ki se je tržil pod aristokratskim imenom „Valençay“, se je razmahnila šele v 20. stoletju.

Proizvajalci so ohranili svoje strokovno znanje. Za proizvodnjo sira se uporabi surovo in polnomastno kozje mleko, ki ni obdelano na namene standardizacije. Pred usirjenjem mleko nekaj časa zori, sir pa se proizvede z mlečno koagulacijo. Usirjenje se izvede z dodajanjem majhne količine sirila. Dajanje v kalupe poteka pazljivo, da se ohrani tekstura sirnine, brez predhodnega odcejanja ali mešanja. Odcejanje v kalupu poteka naravno, brez pritiska na sirnino. Po odstranitvi iz kalupa se sir z vseh strani posoli in posuje s pepelom iz rastlinskega oglja. Med zorenjem se na siru razvije površinska plesen in okrepijo se njegove posebne značilnosti.

5.2 Posebnosti proizvoda

Sir „Valençay“ je proizveden izključeno iz surovega in polnomastnega kozjega mleka in ima mehko mlečno testo; je edini kozji sir v regiji v obliki prisekane piramide ter je posut s pepelom in ima skorjo s površinsko plesnijo, ki je posledica zorenja.

Njegovo testo je homogeno, gladko in čvrsto ter voljno v ustih. Sir „Valençay“ ima vonj po kozah, podrasti, gobah in cvetlicah.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Vrste tal na geografskem območju in posebni vremenski pogoji so na tem območju omogočili začetek vzreje koz. Pri načinu vzreje, ki se uporabljajo pri proizvodnji mleka, namenjenega predelavi v sir „Valençay“, ima prednost prehrana z geografskega območja, ki je bogata s krmo in omogoča pridobivanje surovega mleka z naravno floro, ki v siru spodbuja razvoj arome po kozah, podrasti, gobah in cvetlicah.

Posebna oblika prisekane piramide, ki naj bi jo uvedla lokalna zgodovinska osebnost, je danes vizualna značilnost sira.

Strokovno znanje sirarjev, ki pri svojem delu uporabljajo mlečno koagulacijo, dajanje v kalupe z neposrednim ponovnim dodajanjem sirnine in počasno odcejanje, omogoča pridobivanje homogene, gladke in čvrste teksture vzdolž preseka sira.

Kombinacija soljenja in posipanja s pepelom ter razvoj skorje na površini s počasnim zorenjem ustvarjata kompleksno mešanico, ki uravnava kemične izmenjave ter prispeva k razvoju okusa in arom proizvoda.

Sklic na objavo specifikacije

(člen 5(7) Uredbe (ES) št. 510/2006 (4))

https://www.inao.gouv.fr/fichier/CDCValencay.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.

(4) Prim. opombo 2.